12 polisiebeamptes afgedank oor korrupsie by grensposteArgieffoto Altesaam 12 polisiebeamptes, wat by grensposte in die noorde van KwaZulu-Natal werksaam was, is Vrydag ná ŉ interne ondersoek na bewerings van korrupsie afgedank. Die beamptes is tydens ŉ geheime polisieoperasie vasgetrek nadat die polisie inligting uit die gemeenskap ontvang het van korrupte aktiwiteite by die Kosibaai- en Golela-grensposte. Die korrupsiebewerings het aan die lig gekom toe pres. Jacob Zuma vroeër vanjaar die Umkhanyakude-gemeenskap besoek het en na hul besware in terme van misdaad geluister het. Daar is ook onder meer besoek afgelê by die Kosibaai-grenspos. Zuma het in dié tydperk opdrag gegee vir verhoogde en meer gefokusde misdaadbekampingsoptredes in dié gebied sowel as by die grensposte. Genl.maj. Bheki Langa, die provinsiale waarnemende polisiekommissaris in KwaZulu-Natal, het die afdanking van die korrupte polisiebeamptes verwelkom. Volgens Langa is die beamptes reeds vroeër vanjaar in hegtenis geneem en ná ŉ deeglike ondersoek uit die polisiediens afgedank. Die beamptes is strafregtelik sowel as dissiplinêr aangekla. Langa het sy dank uitgespreek teenoor die gemeenskap van Umkhanyakude wat die korrupte beamptes onder die polisie se aandag gebring het. Hy het die publiek verseker dat die polisie steeds vasbeslote is om met alle korrupte beamptes af te reken.